Obetovanie Pána

Obetovanie Pána alebo ľudovo aj Hromnice je cirkevný sviatok, ktorý sa slávi 2. februára.

V tento sviatok sa oslavuje prinesenie Ježiša do chrámu na 40. deň po jeho narodení.porov. Lk 2,22-38 (svatepismo.sk) V kresťanských chrámoch je čítaná stať z 2. kapitoly Lukášovho evanjelia, ktorá opisuje túto udalosť, ako aj stretnutie so Simeonom, ktorý predniesol svoj chválospev.

V tento deň sa v chrámoch zvyknú posväcovať sviečky, ktoré sa nazývajú hromničky. So sviatkom sa zvyknú spájať viaceré ľudové zvyky a tradície. 

 Západná cirkev 
V Ríme bol sviatok slávený od 7. storočia. Počas sprievodu od Rímskeho fóra do Baziliky Santa Maria Maggiore ľudia niesli v rukách sviece, ktoré boli znakom pokánia, ale aj očisty. Zvyk niesť sviece zaviedol pápež Geláz I. v roku 494 po Kr. Tento sviatok je aj dňom zasväteného života. Zasvätení ho slávia v rámci diecéz spoločne so svojimi biskupmi.

Starší názov Očisťovanie Panny Márie bol v rímskokatolíckej cirkvi od roku 1969 zmenený na teraz používaný názov Obetovanie Pána.

 Byzantský obrad 

V byzantskom obrade sa sviatok oslavovaný v tento deň zvykne nazývať Stretnutie Pána, lebo počas svojho prinesenia do Jeruzalemského chrámu sa Ježiš stretol so spravodlivým Simeonom a s prorokyňou Annou.

 Referencie 

Kategória:Kresťanské sviatky
Kategória:Liturgický rok
Kategória:2. február